12. ΒΑΣΙΛΙΚΟΝ ΔΙΑΤΑΓΜΑ της 19/20 Απρ. 1936 (ΦΕΚ Α' 169) Περί των προτάσεων του Συμβουλίου παρασήμων των αφορωσών εις Αξιωματικούς του κατά γην, θάλασσαν και αέρα στρατού. Έχοντες υπ’ όψει τα άρθρ. 9, 10, 11 του από 20 Μαΐου 1833 Νόμου "περί συστάσεως Τάγματος Αριστείας" τα άρθρ. 2 και 9 του "περί απονομής παρασήμων των Ημετέρων Ταγμάτων Αξίας και Τιμής Νόμου, ως ούτος επανήλθεν εν ισχύϊ δια του από 16ης Νοεμ. 1935 Α. Νόμου, τα άρθρ. 2 και 3 του από 13 Μαΐου 1926 Ν.Δ/τος "περί ιδρύσεως Τάγματος του Φοίνικος" και των από 19 Νοεμ. 1935 Α. Νόμου "περί μεταρρυθμίσεως και συμπληρώσεως της περί παρασήμων νομοθεσίας" προτάσει του Ημετέρου επί των Εξωτερικών Υπουργού, απεφασίσαμεν και διατάσσομεν: Η ανωτέρω περί παρασήμων νομοθεσία παρατεθήσεται εις τον τόμ. 41. Άρθρ.1.-Αξιωματικός του κατά γην, θάλασσαν και αέρα στρατού, εις ον προτείνεται υπό του Συμβουλίου των παρασήμων η απονομή παρασή-μου του Τάγματος του Φοίνικος ή Γεωργίου του Α' δέον να κατέχη βαθμόν τουλάχιστον Υπολοχαγού, να έχη δε συμπληρώσει προκειμένου μεν περί απονομής παρασήμου του Τάγματος Γεωργίου του Α' δωδεκαετή τουλάχιστον υπηρεσίαν εν τω βαθμώ Ανθυπολοχαγού ή ανωτέρω. 2.Η ανωτάτη τάξις παρασήμου, ούτινος δύναται το Συμβούλιον να προτείνη την απονομήν, ορίζεται αναλόγως του βαθμού, ον κατέχει ο Αξιωματικός, ως έπεται: Ο Αργυρούς Σταυρός Γεωργίου του Α' εάν ο Αξιωματικός κατέχη τουλάχιστον βαθμόν Υπολοχαγού. Ο Χρυσούς Σταυρός του Φοίνικος εάν ο Αξιωματικός κατέχη βαθμόν τουλάχιστον Λοχαγού. Ο Χρυσούς Σταυρός Γεωργίου του Α' εάν ο Αξιωματικός κατέχη βαθμόν τουλάχιστον Ταγματάρχου. Ο Ταξιάρχης του Φοίνικος εάν ο Αξιωματικός κατέχη βαθμόν τουλάχιστον Αντισυνταγματάρχου. Ο Ταξιάρχης Γεωργίου του Α' εάν ο Αξιωματικός κατέχη βαθμόν τουλάχιστον Συνταγματάρχου. Ο Ανώτερος Ταξιάρχης του Φοίνικος εάν ο Αξιωματικός κατέχη βαθμόν τουλάχιστον "Ταξιάρχου" ή Υποστρατήγου. Τα εντός « » τίθενται κατά τροποποίησιν του Β.Δ. 7/31 Δεκ. 1959 περί προτάσεων του Συμβουλίου Παρασήμων αφορωσών Ταξιάρχους και Υποστρατήγους. Ο Ανώτερος Ταξιάρχης Γεωργίου του Α' εάν ο αξιωματικός κατέχη βαθμόν Αντιστρατήγου. 3.Ο δι’ ον προτείνεται η απονομή παρασήμου ανωτέρου του Αργυρού Σταυρού του Φοίνικος δέον να έχη συμπληρώση τριετίαν τουλάχιστον εν τη αμέσως κατωτέρα τάξει παρασήμου. Άρθρ.2.-1.Αξιωματικός του κατά γην, θάλασσαν και αέρα στρατού, δι’ ον προτείνεται υπό του Συμβουλίου παρασήμων η απονομή παρασήμου του Τάγματος του Σωτήρος, δέον να έχη συμπληρώση 14ετή τουλάχιστον δημοσίαν υπηρεσίαν, να έχη δε παράσχει εξαιρετικάς υπηρεσίας. 2.Αξιωματικός, ούτινος προτείνεται υπό του Συμβουλίου προαγωγή εις ανωτέραν τάξιν του Τάγματος τούτου δέον να έχη συμπληρώση 7ετίαν τουλάχιστον εν τη αμέσως κατωτέρα τάξει του αυτού Τάγματος. Άρθρ.3.-Οι Μεγαλόσταυροι των Ημετέρων Ταγμάτων απονέμονται δι’ εξόχους υπηρεσίας παρασχεθείσας προς την Πατρίδα ή προς Ημάς. Άρθρ.4.-Αι περί απονομής και προαγωγής προθεσμίαι δεν ισχύουσιν επί εξόχων ανδραγαθειών και βαρέων τραυμάτων. Άρθρ.5.-Των ανωτέρω διατάξεων εξαιρούνται αι καθ’ Υψηλήν Βασιλικήν Επιταγήν γινόμεναι παρασημοφορίαι. Άρθρ.6.-1.Το εδάφ. 3 του άρθρ. 1 θέλει ισχύσει μετά τρίμηνον από της δημοσιεύσεως του παρόντος Δ/τος. Άρθρ.7.-Το από 31 Ιαν. 1936 (87) Β.Δ/μα περί τρόπου απονομής παρασήμων εις ημεδαπούς, καταργείται. Ο Ημέτερος επί των Εξωτερικών Υπουργός δημοσιεύσει και εκτελέσει το παρόν Δ/μα.

[Source: greek_legal_code_raptarchis | Tokens: 2981]